Document ID: 31998R1547

KOMISSION ASETUS (EY) N:o 1547/98,
annettu 17 päivänä heinäkuuta 1998,
omenoiden interventiokynnysten vahvistamisesta markkinointivuodeksi 1998/99
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96 (1), sellaisena kuin se on muutettuna komission asetuksella (EY) N:o 2520/97 (2), ja erityisesti sen 27 artiklan 1 ja 2 kohdan,
sekä katsoo, että
asetuksen (EY) N:o 2200/96 27 artiklan 1 kohdassa säädetään interventiokynnyksen vahvistamisesta, jos jonkin kyseisen asetuksen liitteessä II mainitun tuotteen markkinoilla esiintyy tai tulee todennäköisesti esiintymään epätasapainoa siten, että se aiheuttaa tai voi aiheuttaa liian suuria markkinoilta poistettavia tuotemääriä; tällainen kehitys saattaisi aiheuttaa yhteisölle talousarviota koskevia ongelmia,
komission asetuksessa (EY) N:o 1109/97 (3) vahvistettiin interventiokynnys omenoille markkinointivuodeksi 1997/98; koska edellä mainitussa 27 artiklassa vahvistetut edellytykset täyttyvät kyseisen tuotteen osalta, tälle tuotteelle on syytä vahvistaa uusi interventiokynnys markkinointivuodeksi 1998/99 kulutukseen tarkoitetun tuoreen tuotteen viimeksi kuluneiden viiden markkinointivuoden, joilta tietoja on käytettävissä, keskimääräisen tuotannon mukaisesti; lisäksi on syytä määrittää ajanjakso, joka otetaan huomioon kyseisen interventiokynnyksen ylittymistä arvioitaessa,
edellä mainitun 27 artiklan mukaisesti interventiokynnyksen ylittymisen seurauksena yhteisön markkinoiltapoistamiskorvaus pienenee ylitystä seuraavana markkinointivuonna; olisi määritettävä ylityksen seuraukset ja vahvistettava vähennys suhteessa ylityksen määrään, kuitenkin tietyn prosenttimäärän rajoissa, ja
tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Omenoiden interventiokynnykseksi markkinointivuodeksi 1998/99 vahvistetaan 491 300 tonnia.
2. Edellä 1 kohdassa vahvistettu interventiokynnyksen ylittyminen arvioidaan 1 päivän kesäkuuta 1998 ja 31 päivän toukokuuta 1999 välisenä aikana tehtyjen markkinoilta poistamisten perusteella.
2 artikla
Jos omenoiden interventioon markkinoilta poistettu määrä ylittää 1 artiklan 2 kohdassa määritettynä ajanjaksona 1 artiklan 1 kohdassa vahvistetun kynnyksen, asetuksen (EY) N:o 2200/96 liitteen V mukaisesti vahvistettua yhteisön markkinoiltapoistamiskorvausta pienennetään seuraavana markkinointivuonna suhteessa ylityksen määrään siihen tuotantoon verrattuna, jonka perusteella kyseinen kynnys on vahvistettu.
Yhteisön markkinoiltapoistamiskorvausta voidaan kuitenkin pienentää enintään 30 prosenttia.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä heinäkuuta 1998.

Labels: 2
3
17
6